ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 17. decembra 2003 
									K materiálu 11297/2003  
									K bodu č. 25

S T A N O V I S K O

k návrhu zákona, ktorým sa mení a dopĺňa zákon č. 231/1999 Z. z. o štátnej pomoci v znení neskorších predpisov 

I

Návrh zákona, ktorým sa mení a dopĺňa zákon č. 231/1999 Z. z. o štátnej pomoci v znení neskorších predpisov predkladá na rokovanie vlády podpredseda vlády a minister financií Ivan Mikloš. 

II

Podľa navrhovanej novely zákona o štátnej pomoci bude koordináciu a zabezpečovanie úloh v oblasti štátnej pomoci po vstupe Slovenskej republiky do Európskej únie vykonávať ministerstvo financií. Úlohy Slovenskej republiky v oblasti štátnej pomoci sú vymedzené tak, ako vyplývajú z príslušných nariadení  Európskej rady a Európskej komisie. Slovenská republika bude po jej vstupe do EÚ povinná najmä spolupracovať s Európskou komisiou pri schvaľovacom procese poskytovania štátnej pomoci a zabezpečovať úlohy v oblasti monitorovania a evidencie minimálnej pomoci a vypracovávania ročných správ o poskytnutej štátnej pomoci v SR.

Nariadenia  rady a nariadenia komisie sú záväzné pre členské štáty EÚ vo všetkých častiach a dňom vstupu do Európskej únie sú priamo aplikovateľné vo všetkých členských štátoch. Preto sa právne úpravy, ktorými boli transponované príslušné právne predpisy spoločenstva pre štátnu pomoc zo zákona o štátnej pomoci vypúšťajú.

III

Legislatívna rada vlády SR prerokovala návrh zákona,  ktorým sa mení a dopĺňa zákon č. 231/1999 Z. z. o štátnej pomoci v znení neskorších predpisov na svojom zasadnutí dňa 16. decembra 2003 a  odporučila   ho  vláde  s c h v á –
l i ť ešte  s  týmito pripomienkami:

Je potrebné vykonať úpravy v zmysle bodov 25 a 26 Legislatívnych pravidiel vlády SR a novelu zákona rozčleniť na články.

Bod 1 je potrebné rozdeliť na dva samostatné body, ktorými sa upraví znenie § 1 ods. 1 písmeno b) a znenie § 1 ods. 2 posledná veta. V súvislosti s právnymi predpismi Európskych spoločenstiev je potrebné uviesť demonštratívne v poznámke pod čiarou odkazy na ich súvisiace nariadenia. Následne je potrebné vykonať úpravy číslovania nasledujúcich bodov zákona.

V bode 4 je potrebné zmeniť znenie úvodnej vety nasledovne: „§ 3 vrátane nadpisu znie:“ a pod § 3 je potrebné umiestniť názov. Je potrebné upraviť koniec znenia § 3 nasledovne: „ ...s právnymi predpismi spoločenstva o skupinových výnimkách zo zákazu štátnej pomoci 9a).“

V bode 12 je potrebné uviesť nasledovné znenie: „§ 6 až 16 sa vypúšťajú“.

V bode 13 je potrebné uviesť nasledovné znenie: „Poznámky pod čiarou k odkazom 13c až 19b sa vypúšťajú“. 

V bode 14 – v § 17 ods. 1 je potrebné nahradiť slová „príslušnému ministerstvu“ slovami „vecne príslušnému ministerstvu“ a  obdobné úpravy je potrebné vykonať aj v ostatných súvisiacich ustanoveniach zákona.

V bode 21 je potrebné uviesť nasledovné znenie: „§ 21 až 24 znejú“. 

V bode 23 je potrebné zmeniť znenie úvodnej vety nasledovne: „ § 26 a 27 znejú:“, uviesť celé nové znenie § 27 a následne upraviť číslovanie jednotlivých nasledujúcich bodov zákona. V § 26 ods. 1 je potrebné zmeniť znenie na konci vety nasledovne: „....úroku, podľa sadzby určenej Európskou komisiou.“.

V bode 30, v § 30c je potrebné vypustiť odsek 2 a znenie tohto paragrafu upraviť nasledovne: „Konanie neukončené do dňa platnosti Zmluvy o pristúpení Slovenskej republiky k Európskej únii, okrem konania o schválení poskytnutia štátnej pomoci 13a) dokončí ministerstvo financií.“.

Bod 31 je potrebné vypustiť a otázku zmien v súvisiacich právnych predpisoch riešiť formou samostatných článkov ako priamu novelu týchto predpisov.

 

Bratislava 16. decembra 2003
Vypracovala: A. Králiková

									Štefan G r m a n
									generálny riaditeľ
   								    sekcie vládnej legislatívy